作者:高觀國
標題:蘭陵王
內容:灑虛閣。冪冪天垂似幕。春寒峭，吹斷萬絲，溼影和煙暗簾箔。清愁晚來覺。佳景愔愔過卻。芳郊外，鶯恨燕愁，不管鞦韆冷紅索。行雲楚臺約。念今古凝情，朝暮如昨。啼紅溼翠春情薄。謾一犁江上，半篙堤外，勾引輕陰趁暮角。正孤緒寂寞。斑駁。止還作。聽點點簷聲，沈沈春酌。只愁入夜東風惡。怕催教花放，趁將花落。冥冥菸草，夢正遠，恨怎託。